title: 2006/355/EK: A Bizottság határozata ( 2006. május 16. ) a bankszámlákkal kapcsolatos ügyfélmobilitással foglalkozó szakértői csoport létrehozásáról

text:
               19.5.2006

               HU

               Az Európai Unió Hivatalos Lapja

               L 132/37

      A BIZOTTSÁG HATÁROZATA

   (2006. május 16.)
   a bankszámlákkal kapcsolatos ügyfélmobilitással foglalkozó szakértői csoport létrehozásáról
   (2006/355/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:

               (1)

               Az Európai Közösséget létrehozó szerződés a belső piac létrehozásának feladatát ruházta az Európai Közösségre, amely belső piacot az áruk, a személyek, a szolgáltatások és a tőke tagállamok közötti szabad mozgását gátló akadályok eltörlése jellemez.

               (2)

               A Bizottság azonosítani szeretné a bankszámlákkal kapcsolatos ügyfélmobilitás esetleges jogi, szabályozói, igazgatási és egyéb akadályait, és tanácsot kér az akadályok leküzdése tárgyában.

               (3)

               A pénzügyi szolgáltatásokra vonatkozó szakpolitikáról (2005–2010) szóló fehér könyv (1) a bankszámlákkal kapcsolatos ügyfélmobilitással foglalkozó szakértői csoport létrehozásáról rendelkezik.

               (4)

               A csoportnak a bankszámlákkal kapcsolatos ügyfélmobilitás terén szakértelemmel rendelkező szakértőkből kell állnia.

               (5)

               Létre kell tehát hozni a bankszámlákkal kapcsolatos ügyfélmobilitással foglalkozó szakértői csoportot, és részletesen ismertetni kell a csoport feladatait és felépítését,

         A KÖVETKEZŐKÉPPEN HATÁROZOTT:
   1. cikk
   A Bizottság létrehozza a bankszámlákkal kapcsolatos ügyfélmobilitással (2) foglalkozó szakértői csoportot (a továbbiakban: a csoport).
   2. cikk
   Feladat
   A csoport feladata, hogy:

               —

               Azonosítsa a bankszámlákkal kapcsolatos ügyfélmobilitás jogi, szabályozói, igazgatási és egyéb akadályait. A csoportnak azonosítania kell a határokon átnyúló bankszámlanyitás, illetve a belföldi és a határokon átnyúló bankváltás akadályait (pl. a bankszámla megnyitásának, fenntartásának és megszüntetésének költségei, a bankváltással járó közvetlen költségek, stb.).

               —

               Tanácsot adjon a Bizottságnak az azonosított akadályok kezeléséről.

               —

               Megfontolja egy esetleges szabvány EU-bankszámla létrehozásának előnyeit.

               —

               Jelentést tegyen az eredményekről és a tanácsairól.

         3. cikk
   A csoport összetétele – kinevezés
   (1)   A csoport tagjait a Bizottság jelöli ki a csoport megbízatási területén illetékes szakértők közül, az alábbiak alapján:

               —

               a részvételi felhívásra válaszoló, az ügyfelek és a pénzügyi szolgáltatások iparágának érdekeit képviselő európai és nemzeti szövetségek javaslatai;

               —

               tudományos háttérrel rendelkező magánszemélyek válaszai a részvételi felhívásra.

         (2)   A csoport legfeljebb 20 tagból áll.
   (3)   A következő rendelkezéseket kell alkalmazni:

               —

               az ügyfelek és a pénzügyi szolgáltatások iparágának érdekeit képviselő európai és nemzeti szövetségek által javasolt tagokat kinevezik az érdekelt felek képviselőinek;

               —

               a tudományos háttérrel rendelkező tagokat személyükben nevezik ki;

               —

               a csoport tagjainak megbízatása a csoport első ülésével kezdődik és a jelentés közzétételével ér véget, legkésőbb 2007. május 1-jén. A tagok leváltásukig vagy megbízatásuk időtartamának végéig maradnak hivatalban;

               —

               megbízatásuk hátralévő idejére helyettesíteni lehet azokat a tagokat, akik már nem képesek hatékonyan hozzájárulni a csoport munkájához, akik lemondanak, vagy akik nem tartják tiszteletben az e bekezdés első, második vagy harmadik francia bekezdésében meghatározott feltételeket, vagy az Európai Közösséget létrehozó szerződés 287. cikkét;

               —

               a tagok nevét a Belső Piaci és Szolgáltatási Főigazgatóság internetes oldalán teszik közzé. A tagok nevének összegyűjtésére, feldolgozására és közzétételére a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK rendelet rendelkezéseinek megfelelően kerül sor;

               —

               a személyükben kinevezett tagok minden évben írásban kötelezik magukat arra, hogy a köz érdekében járnak el, illetve írásban nyilatkoznak arról is, hogy mentesek-e a függetlenségüket aláásó érdekektől.

         4. cikk
   Működés
   (1)   A csoport ülésein a Bizottság elnököl.
   (2)   A Bizottság egyetértésével alcsoportok állíthatók fel meghatározott kérdések megvizsgálására a csoport által meghatározott feladatkörrel; az alcsoportok a feladat teljesítését követően feloszlanak.
   (3)   Az elnök a napirenden szereplő témában járatos megfigyelőket hívhat meg a csoport vagy az alcsoport tanácskozásaira, amennyiben ez hasznos és/vagy szükséges.
   (4)   A csoport vagy alcsoport tanácskozásain való részvétel keretében szerzett információk nem terjeszthetők, amennyiben a Bizottság bizalmasnak nyilvánítja azokat.
   (5)   A csoport és alcsoportjai a Bizottság által megállapított eljárásoknak és menetrendnek megfelelően rendszerint a Bizottság épületeiben üléseznek. A titkársági szolgáltatásokat a Bizottság nyújtja. A megbeszélések iránt érdeklődő bizottsági tisztviselők is részt vehetnek a csoport és alcsoportjai ülésein.
   (6)   A csoport a Bizottság által elfogadott szabvány eljárási szabályzat (3) alapján fogadja el eljárási szabályzatát.
   (7)   A Bizottság a Belső Piaci és Szolgáltatási Főigazgatóság internetes oldalán, az érintett dokumentum eredeti nyelvén közzéteheti a csoport bármely összefoglalóját, következtetését, részleges következtetését vagy munkadokumentumát.
   5. cikk
   Az ülésekkel kapcsolatos kiadások
   (1)   A Bizottság saját hatályban lévő rendelkezéseinek megfelelően visszatéríti a tagoknak és a megfigyelőknek a csoport tevékenységeivel kapcsolatos utazási és tartózkodási költségeit. A tagok szolgálataikért nem részesülnek díjazásban.
   (2)   Az ülésekkel kapcsolatos kiadásokat azon előirányzatok korlátain belül térítik meg, amelyeket az érintett szervezeti egység számára az éves forrásfelosztási eljárásnak megfelelően allokáltak.
   6. cikk
   Hatálybalépés
   E határozat azon a napon lép hatályba, amelyen a Bizottság elfogadja. A határozatot közzéteszik az Európai Unió Hivatalos Lapjában.

      Kelt Brüsszelben, 2006. május 16-án.

            a Bizottság részéről

         Charlie McCREEVY

            a Bizottság tagja

      (1)  COM(2005) 629 végleges.

      (2)  E határozat alkalmazásában az ügyfél egyéni fogyasztó vagy KKV.

      (3)  A SEC(2005) 1004 dokumentum III. melléklete.


title: A Tanács 2014/486/KKBP határozata ( 2014. július 22. ) az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine)

text:
               23.7.2014

               HU

               Az Európai Unió Hivatalos Lapja

               L 217/42

         A TANÁCS 2014/486/KKBP HATÁROZATA
   (2014. július 22.)
   az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, valamint 42. cikkének (4) bekezdésére és 43. cikkének (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2014. április 14-én kijelentette, hogy kész segítséget nyújtani Ukrajnának a polgári biztonsági ágazat reformjára irányulóan, támogatni a rendőrség reformját és a jogállamisági reformot, kidolgozni Ukrajnában a válságkezelési megközelítés politikai keretét, megvizsgálva minden lehetőséget, többek között egy lehetséges közös biztonság- és védelempolitikai (KBVP) misszió lehetőségét is.

               (2)

               Ukrajna külügyminisztere 2014. május 8-án levelet küldött az Unió külügyi és biztonságpolitikai főképviselőjének (főképviselő), amelyben kifejezte érdeklődését egy KBVP-misszió ukrajnai telepítése iránt.

               (3)

               A Tanács 2014. május 12-én emlékeztetett arra, hogy kész segítséget nyújtani Ukrajnának a polgári biztonsági ágazat reformjára irányulóan, üdvözölte az ukrajnai válságkezelési megközelítés politikai keretét, és megbízta az Európai Külügyi Szolgálatot (EKSZ), hogy készítsen elő válságkezelési koncepciót egy, az e területre irányuló lehetséges polgári KBVP-misszió céljával. Hangsúlyozta továbbá az Európai Biztonsági és Együttműködési Szervezettel (EBESZ) és más nemzetközi szereplőkkel folytatott koordinációnak és a tevékenységek egymást kiegészítő jellegének a fontosságát.

               (4)

               A Tanács 2014. június 23-án jóváhagyta a polgári biztonsági ágazat reformját támogató lehetséges KBVP-fellépés válságkezelési koncepcióját.

               (5)

               Ukrajna külügyminisztere 2014. július 11-én levelet küldött a főképviselőnek, amelyben elfogadta a KBVP-misszió telepítését.

               (6)

               Az EUAM Ukraine végrehajtására olyan helyzetben kerül sor, amely rosszabbodhat és akadályozhatja az Unió külső tevékenysége tekintetében az Európai Unióról szóló szerződés (EUSZ) 21. cikkében meghatározott célkitűzések elérését,

         ELFOGADTA EZT A HATÁROZATOT:
   1. cikk
   A misszió
   Az Unió a polgári biztonsági ágazati reformra vonatkozó tanácsadó missziót hoz létre Ukrajnában (EUAM Ukraine) annak érdekében, hogy segítséget nyújtson Ukrajnának a polgári biztonsági ágazat reformjára irányulóan, beleértve a rendőrség reformját és a jogállamisági reformot is.
   2. cikk
   Megbízatás
   (1)   Támogatva az Ukrajna által a biztonsági ágazat reformjával kapcsolatban vállalt kötelezettségeket, ez a nem végrehajtási polgári KBVP-misszió mentori és tanácsadói szerepet tölt be a megfelelő ukrajnai szerveknél a megújított biztonsági stratégiák kidolgozásához és e stratégiák alapján a releváns átfogó és a kohéziót célzó reformintézkedések végrehajtásához, az alábbiak érdekében:

               —

               elvi keret kialakítása olyan reformok megtervezéséhez és végrehajtásához, amelyek jogállamiságot biztosító, fenntartható biztonsági szolgálatok létrejöttét eredményezik úgy, hogy az – az emberi jogok maradéktalan tiszteletben tartása mellett és összhangban az alkotmányos reform folyamatával – hozzájárul legitimitásuk megszilárdításához és a lakosság körében fokozza a velük kapcsolatos bizalmat,

               —

               a biztonsági szolgálatok átszervezése és átalakítása úgy, hogy az lehetővé tegye irányításuk és elszámoltathatóságuk helyreállítását.

         Célkitűzéseinek elérése érdekében az EUAM Ukraine-nek a Tanács által a 2014. június 23-án jóváhagyott válságkezelési koncepcióban és a műveleti tervezési dokumentumokban meghatározott paraméterekkel összhangban kell tevékenykednie.
   (2)   A kezdeti megbízatásának keretei között a misszió segítséget nyújt az átfogó polgári biztonsági ágazati reform tervezési folyamatához, elősegítve a reformintézkedések gyors előkészítését és végrehajtását.
   3. cikk
   A parancsnoki lánc és a misszió felépítése
   (1)   Az EUAM Ukraine-nek egységes parancsnoki lánccal kell rendelkeznie a válságkezelési műveletekhez.
   (2)   Az EUAM Ukraine székhelye Kijevben található.
   (3)   Az EUAM Ukraine felépítését a tervezési dokumentumok határozzák meg.
   4. cikk
   Az EUAM Ukraine tervezése és elindítása
   (1)   A misszió a Tanács határozatával indul, az EUAM Ukraine polgári műveleti parancsnoka által javasolt időpontban, amint a misszió elérte kezdeti műveleti képességét.
   (2)   Az EUAM Ukraine központi egységének az lesz a feladata, hogy logisztikai, infrastrukturális és biztonsági értelemben előkészítse a misszió telepítését, továbbá hogy biztosítsa az adatokat a műveleti tervezési dokumentumok és a költségvetési vonzatokról szóló második kimutatás elkészítéséhez.
   5. cikk
   Polgári műveleti parancsnok
   (1)   Az EUAM Ukraine Polgári Tervezési és Végrehajtási Szolgálatának igazgatója az EUAM Ukraine polgári műveleti parancsnoka. A Polgári Tervezési és Végrehajtási Szolgálat feladata a polgári műveleti parancsnok irányítása alatt az EUAM Ukraine tervezése és lebonyolítása.
   (2)   A polgári műveleti parancsnok – a Politikai és Biztonsági Bizottság (PBB) politikai ellenőrzése és stratégiai irányítása mellett, valamint a főképviselő átfogó felügyelete alatt – vezetést és irányítást gyakorol az EUAM Ukraine felett.
   (3)   A polgári műveleti parancsnok – a műveletek kivitelezésére tekintettel – gondoskodik a Tanács és a PBB határozatainak megfelelő és hatékony végrehajtásáról, szükség szerint a misszióvezetőnek adott utasítások, valamint a misszióvezető számára biztosított tanácsadás és technikai támogatás révén is.
   (4)   A polgári műveleti parancsnok a főképviselőn keresztül számol be a Tanácsnak.
   (5)   A teljes kirendelt személyi állomány a kirendelő állam nemzeti hatóságai – a nemzeti szabályozással összhangban –, vagy az Unió érintett intézménye, vagy az Európai Külügyi Szolgálat (EKSZ) teljes körű irányítása alatt marad. Az említett hatóságok a személyi állományuk operatív irányítását a polgári műveleti parancsnokra ruházzák át.
   (6)   A polgári műveleti parancsnok általános felelőssége biztosítani, hogy az Unió gondossági kötelezettsége megfelelő módon teljesüljön.
   6. cikk
   A misszióvezető
   (1)   A misszióvezető felelős az EUAM Ukraine-ért, és gyakorolja annak helyszíni parancsnoklását és ellenőrzését. A misszióvezető közvetlenül a polgári műveleti parancsnoknak tartozik felelősséggel és az ő utasításainak megfelelően jár el.
   (2)   Az EUAM Ukraine-t a hatálya alá tartozó területen a misszióvezető képviseli. A misszióvezető – általános felelőssége mellett – átruházhatja a személyzeti és a pénzügyi kérdésekkel kapcsolatos irányítás feladatait az EUAM Ukraine állományának tagjaira.
   (3)   A misszióvezető látja el az EUAM Ukraine-hoz kapcsolódó igazgatási és logisztikai feladatokat, ideértve az EUAM Ukraine rendelkezésére bocsátott eszközökkel, erőforrásokkal és információkkal kapcsolatos feladatokat is.
   (4)   A misszióvezető látja el a személyi állományt érintő fegyelmi kérdésekkel kapcsolatos feladatokat. A személyzet kirendelt tagjait illetően fegyelmi intézkedést a nemzeti hatóság – a nemzeti szabályozással összhangban – az Unió érintett intézménye, vagy az EKSZ hozhat.
   7. cikk
   Politikai ellenőrzés és stratégiai irányítás
   (1)   A Tanács és a főképviselő felelőssége mellett az EUAM Ukraine politikai ellenőrzését és stratégiai irányítását a PBB gyakorolja. A Tanács felhatalmazza a PBB-t, hogy az EUSZ 38. cikke harmadik bekezdése alapján meghozza a vonatkozó határozatokat. Az említett felhatalmazás különösen a misszióvezetőnek a főképviselő javaslata alapján történő kinevezésére, valamint a műveleti koncepció (CONOPS) és a műveleti terv (OPLAN) módosítására vonatkozik. Az EUAM Ukraine céljaival és megszüntetésével kapcsolatos döntéshozatali hatáskör továbbra is a Tanácsot illeti meg.
   (2)   A PBB rendszeres időközönként jelentést tesz a Tanácsnak.
   (3)   A polgári műveleti parancsnok és a misszióvezető rendszeresen és szükség szerint jelentést tesz a PBB részére a hatáskörükbe tartozó kérdésekről.
   8. cikk
   Személyi állomány
   (1)   Az EUAM Ukraine személyi állományát elsősorban a tagállamok, az Unió intézményei és az EKSZ által kirendelt személyi állomány alkotja. A tagállamok, az Unió intézményei, illetve az EKSZ maga viseli az általa kiküldött személyi állománnyal kapcsolatos költségeket, beleértve a telepítés helyszínére történő utazás, valamint az onnan történő elutazás költségeit, az illetményeket, az orvosi ellátást és – a napidíjak kivételével – a juttatásokat.
   (2)   A tagállamoknak, az uniós intézményeknek, illetve az EKSZ-nek a feladata, hogy választ adjanak az állomány tagjai részéről vagy velük összefüggésben, a kiküldetéssel kapcsolatban felmerülő követelésekre, valamint hogy adott esetben eljárást indítsanak az adott taggal szemben
   (3)   Az EUAM Ukraine szükség esetén szerződéses alapon alkalmazhat nemzetközi és helyi személyzetet is, amennyiben a szükséges feladatokat a tagállamok által kirendelt személyi állomány nem tudja ellátni. Kivételesen, kellően indokolt esetben, ha nem áll rendelkezésre megfelelően képzett jelentkező a tagállamokból, a részt vevő harmadik államok állampolgárai is felvehetők szerződéses alapon.
   (4)   A nemzetközi és helyi személyzet alkalmazási feltételeit, valamint jogait és kötelezettségeit az EUAM Ukraine és a személyzet adott tagja között megkötendő szerződésben kell meghatározni.
   9. cikk
   Az EUAM Ukraine és személyi állományának jogállása
   Az EUAM Ukraine-nek és a misszió személyi állományának jogállását – beleértve adott esetben az EUAM Ukraine feladatainak végrehajtásához és zavartalan működéséhez szükséges kiváltságokat, mentességeket és további garanciákat is – az EUSZ 37. cikkével összhangban, az Európai Unió működéséről szóló szerződés 218. cikkében megállapított eljárásnak megfelelően megkötött megállapodásban kell meghatározni.
   10. cikk
   Harmadik államok részvétele
   (1)   Az Unió döntéshozatali autonómiájának és egységes intézményi keretének sérelme nélkül harmadik államok felkérést kaphatnak az EUAM Ukraine-ban való közreműködésre, feltéve, hogy viselik az általuk kirendelt személyzettel kapcsolatos költségeket, beleértve az illetményeket, a teljes körű biztosítást, a napidíjakat, valamint az Ukrajnába való utazás és az onnan történő visszautazás költségeit is, továbbá megfelelő módon hozzájárulnak az EUAM Ukraine misszió működési költségeihez.
   (2)   Az EUAM Ukraine misszióhoz hozzájáruló harmadik államokat az EUAM Ukraine napi irányítását illetően a tagállamokéval azonos jogok és kötelezettségek illetik meg.
   (3)   A Tanács felhatalmazza a PBB-t, hogy meghozza a megfelelő határozatokat a javasolt hozzájárulások elfogadásáról, és létrehozza a hozzájáruló felek bizottságát.
   (4)   A harmadik államok részvételére vonatkozó részletes szabályok az EUSZ 37. cikkének megfelelően megkötött megállapodások hatálya alá tartoznak. Amennyiben az Unió és egy harmadik állam uniós válságkezelési műveletekben való részvételre vonatkozó keretmegállapodást köt, illetve kötött, az adott megállapodás rendelkezései alkalmazandók az EUAM Ukraine vonatkozásában is.
   11. cikk
   Biztonság
   (1)   A polgári műveleti parancsnok az 5. cikkel összhangban irányítja a biztonsági intézkedéseknek a misszióvezető általi tervezését, valamint biztosítja azok megfelelő és eredményes végrehajtását a az EUAM Ukraine keretében.
   (2)   A misszióvezető felel az EUAM Ukraine biztonságáért, valamint az EUAM Ukraine tekintetében alkalmazandó biztonsági minimumkövetelmények betartásának biztosításáért, az EUSZ V. címe alapján az Unión kívül operatív jelleggel alkalmazott személyi állomány biztonságára vonatkozó uniós politikával összhangban.
   (3)   A misszióvezető munkáját a misszió biztonságáért felelős tisztviselő segíti, aki a misszióvezető közvetlen beosztottja, és aki az EKSZ-szel is szoros munkakapcsolatot tart fenn.
   (4)   Az EUAM Ukraine személyi állománya – a telepítési terület vonatkozásában megállapított kockázati szinthez igazított – kötelező biztonsági oktatásban részesül. A személyi állomány ezenkívül a misszió biztonságáért felelős tisztviselő által szervezett rendszeres helyszíni ismétlő képzéseken is részt vesz.
   (5)   A misszióvezető a 2013/488/EU tanácsi határozattal (1) összhangban biztosítja az EU-minősített adatok védelmét.
   12. cikk
   Ügyeleti szolgálat
   Az EUAM Ukraine-ban aktiválni kell az ügyeleti szolgálatot.
   13. cikk
   Jogi rendelkezések
   Az EUAM Ukraine az e határozat végrehajtása érdekében szolgáltatásokat és árukat vehet, szerződéseket és igazgatási megállapodásokat köthet, személyzetet alkalmazhat, bankszámlát tarthat fenn, vagyoni eszközöket szerezhet és idegeníthet el, teljesítheti a fizetési kötelezettségeit, valamint eljárhat bíróság előtt.
   14. cikk
   Pénzügyi rendelkezések
   (1)   Az EUAM Ukraine-nel kapcsolatos kiadások fedezésére szolgáló pénzügyi referenciaösszeg a 2014. november 30-ig terjedő időszakra 2 680 000 EUR. Az ezt követő időszakok tekintetében előirányzandó pénzügyi referenciaösszegről a Tanács dönt.
   (2)   Valamennyi kiadást az Unió általános költségvetésére alkalmazandó eljárásoknak és szabályoknak megfelelően kell kezelni. Természetes és jogi személyek korlátozás nélkül részt vehetnek az EUAM Ukraine keretében kiírt közbeszerzési pályázatokon. Ezenkívül az EUAM Ukraine keretében vásárolt áruk esetében nem kell alkalmazni az áruk származására vonatkozó szabályt. A misszió – a Bizottság jóváhagyásától függően – technikai megállapodásokat köthet tagállamokkal, a fogadó állammal, a részt vevő harmadik államokkal és az egyéb nemzetközi szereplőkkel a felszereléseknek, a szolgáltatásoknak és a helyiségeknek az EUAM Ukraine számára való biztosításáról.
   (3)   Az EUAM Ukraine felel a misszió költségvetésének végrehajtásáért. Az EUAM Ukraine e célból megállapodást ír alá a Bizottsággal.
   (4)   Az EUAM Ukraine és annak személyi állománya jogállására vonatkozó rendelkezések sérelme nélkül, az EUAM Ukraine felel a megbízatásának végrehajtásából eredő követelésekért és kötelezettségekért, azon követelések kivételével, amelyek a misszióvezető súlyos kötelességszegéséből erednek, amelyekért a misszióvezető maga viseli a felelősséget.
   (5)   A pénzügyi rendelkezések végrehajtása nem érinti a 4., az 5. és a 6. cikkben meghatározott parancsnoki láncot, valamint az EUAM Ukraine operatív követelményeit, beleértve a felszerelés kompatibilitását és a csapatok interoperabilitását is.
   (6)   A kiadások a (3) bekezdésben említett megállapodás aláírásának napjától számolhatók el.
   15. cikk
   Projektegység
   (1)   A projektek meghatározása és végrehajtása céljából az EUAM Ukraine-en belül projektegységet kell létrehozni. Az EUAM Ukraine adott esetben támogatást és tanácsadást biztosít a tagállamok és a harmadik államok által saját hatáskörben, az EUAM Ukraine megbízatásához kapcsolódó területeken és annak célkitűzéseit támogatva végrehajtott projektek kapcsán.
   (2)   A (3) bekezdésre is figyelemmel az EUAM Ukraine felhatalmazást kap arra, hogy az EUAM Ukraine egyéb tevékenységeivel összhangban álló, azokat kiegészítő projektek végrehajtása céljából igénybe vegye a tagállamok vagy harmadik államok pénzügyi hozzájárulásait, az alábbi két esetben:

               —

               a projekt szerepel e határozat pénzügyi kimutatásában, vagy

               —

               a projekt a megbízatás ideje alatt kerül be a pénzügyi kimutatásba a kimutatásnak a misszióvezető kérésére történő módosítása révén.

         Az EUAM Ukraine megállapodást köt ezen államokkal többek között arról, hogy milyen konkrét eljárásokat kell alkalmazni a harmadik felek részéről felmerülő azon panaszok kezelésére, amelyek az említett államok által rendelkezésre bocsátott pénzeszközök kezelése során az EUAM Ukraine által hozott intézkedésekkel vagy az általa elkövetett mulasztásokkal okozott károkkal kapcsolatban merülnek fel. Az említett államok pénzeszközeinek kezelése során az EUAM Ukraine által hozott intézkedésekért vagy az általa elkövetett mulasztásokért való felelősséget a hozzájáruló tagállamok semmilyen esetben sem háríthatják az Unióra vagy a főképviselőre.
   (3)   A projektegység számára harmadik államok által biztosított pénzügyi hozzájárulások elfogadására a PBB általi jóváhagyás alapján kerülhet sor.
   16. cikk
   Az Uniós válaszlépések közötti összhang és koordináció
   (1)   A főképviselő biztosítja, hogy e határozat végrehajtása összhangban legyen az Unió külső tevékenységének egészével.
   (2)   A parancsnoki lánc sérelme nélkül a misszióvezető az ukrajnai uniós fellépés következetességének biztosítása érdekében az Unió ukrajnai küldöttségével szoros együttműködésben végzi tevékenységét. A parancsnoki lánc sérelme nélkül a kijevi küldöttség vezetője helyi szintű politikai iránymutatást nyújt az EUAM Ukraine misszióvezetőjének. Az EUAM Ukraine misszióvezetője és a kijevi küldöttség vezetője szükség szerint konzultál egymással.
   (3)   Együttműködést kell kialakítani az EUAM Ukraine és a moldovai–ukrán határellenőrzést segítő európai uniós misszió (EUBAM Moldova/Ukraine) között.
   (4)   Ezenkívül a hatékony fellépés érdekében törekedni kell az egyéb releváns nemzetközi partnerekkel – különösen az EBESZ-szel – történő rendszeres együttműködésre, koordinációra és a tevékenységeik kiegészítő jellegének biztosítására.
   17. cikk
   Információk átadása
   (1)   A főképviselő felhatalmazást kap arra, hogy szükség szerint – az EUAM Ukraine igényeinek megfelelően – a 2013/488/EU határozattal összhangban az EUAM Ukraine céljára készült, legfeljebb „RESTREINT UE/EU RESTRICTED” szintű EU-minősített adatokat adjon át az e határozathoz csatlakozó harmadik államoknak.
   (2)   Különleges és azonnali operatív igény esetén a főképviselő a 2013/488/EU határozatnak megfelelően „RESTREINT UE/EU RESTRICTED” szintig jogosult a fogadó állam részére is átadni EUAM Ukraine céljára készült EU-minősített adatokat. E célból a főképviselő megállapodást köt a fogadó állam illetékes szerveivel.
   (3)   A főképviselő jogosult az e határozathoz csatlakozó harmadik államok részére az EUAM Ukraine-nel kapcsolatos tanácsi tanácskozásokra vonatkozó, nem minősített, a Tanács eljárási szabályzata (2) 6. cikkének (1) bekezdése értelmében szakmai titoktartási kötelezettség hatálya alá tartozó uniós dokumentumok átadására.
   (4)   A főképviselő a 2013/488/EU határozat VI. melléklete VII. szakaszának értelmében ezeket a jogosultságait, valamint a (2) bekezdésben említett megállapodások megkötésére vonatkozó hatáskörét átruházhatja az EKSZ tisztségviselőire, a polgári műveleti parancsnokra és/vagy a misszióvezetőre.
   18. cikk
   Stratégiai felülvizsgálat
   Az EUAM Ukraine kezdeti megbízatása két évre szól. A misszió elindítását követő egy év múlva stratégiai felülvizsgálatra kerül sor.
   19. cikk
   Hatálybalépés és időtartam
   Ez a határozat az elfogadásának napján lép hatályba.
   Ez a határozat az EUAM Ukraine elindításától számított 24 hónapos időszak végéig alkalmazandó.

      Kelt Brüsszelben, 2014. július 22-én.

            a Tanács részéről

            az elnök

         C. ASHTON

      (1)  A Tanács 2013. szeptember 23-i 2013/488/EU határozata az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).

      (2)  A Tanács 2009. december 1-jei 2009/937/EU határozata a Tanács eljárási szabályzatának elfogadásáról (HL L 325., 2009.12.11., 35. o.).


title: 2006/834/EK: Az Európai Parlament határozata ( 2006. április 27. ) az Európai Unió Szervei Fordítóközpontja 2004. pénzügyi évre szóló általános költségvetésének végrehajtására vonatkozó mentesítésről

text:
               6.12.2006

               HU

               Az Európai Unió Hivatalos Lapja

               L 340/102

      AZ EURÓPAI PARLAMENT HATÁROZATA

   (2006. április 27.)
   az Európai Unió Szervei Fordítóközpontja 2004. pénzügyi évre szóló általános költségvetésének végrehajtására vonatkozó mentesítésről
   (2006/834/EK)
   AZ EURÓPAI PARLAMENT,

               —

               tekintettel az Európai Unió Szervei Fordítóközpontja 2004-es pénzügyi évre vonatkozó végső elszámolásaira (1),

               —

               tekintettel a Számvevőszéknek az Európai Unió Szervei Fordítóközpontja 2004-es pénzügyi évre vonatkozó elszámolásáról szóló jelentésére, a Központ válaszaival együtt (2),

               —

               tekintettel a Tanács 2006. március 14-i ajánlására (5972/2006 – C6-0093/2006),

               —

               tekintettel az EK-Szerződésre, és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3), és különösen annak 185. cikkére,

               —

               tekintettel az Európai Unió Szervei Fordítóközpontja létrehozásáról szóló, 1994. november 28-i 2965/94/EK tanácsi rendeletre (4), és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló 2002. november 19-i 2343/2002/EK, Euratom bizottsági rendeletre (5), és különösen annak 94. cikkére,

               —

               tekintettel eljárási szabályzata 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére, valamint a Foglalkoztatási és Szociális Bizottság véleményére (A6-0100/2006),

               1.

               mentesítést ad az Európai Unió Szervei Fordítóközpontja igazgatója számára a Központ 2004-es pénzügyi évre szóló költségvetésének végrehajtására vonatkozóan;

               2.

               megjegyzéseit a csatolt állásfoglalásban foglalja össze;

               3.

               utasítja elnökét, hogy továbbítsa ezen határozatot, valamint annak szerves részét képező állásfoglalást az Európai Unió Szervei Fordítóközpontja igazgatójának, a Tanácsnak, a Bizottságnak, a Számvevőszéknek, és gondoskodjon az Európai Unió Hivatalos Lapjában való közzétételéről (L sorozat).

            az elnök

         Josep BORRELL FONTELLES

            a főtitkár

         Julian PRIESTLEY

      (1)  HL C 269., 2005.10.28., 25. o.

      (2)  HL C 332., 2005.12.28., 53. o.

      (3)  HL L 248., 2002.9.16., 1. o.

      (4)  HL L 314., 1994.12.7., 1. o. A legutóbb az 1645/2003/EK rendelettel (HL L 245., 2003.9.29., 13. o.) módosított rendelet.

      (5)  HL L 357., 2002.12.31., 72. o. Az 1261/2005/EK, Euratom rendelettel (HL L 201., 2005.8.2., 3. o.) módosított rendelet.


title: 2008/475/EK: A Tanács határozata ( 2008. június 23. ) az Iránnal szembeni korlátozó intézkedésekről szóló 423/2007/EK rendelet 7. cikke (2) bekezdésének végrehajtásáról

text:
               24.6.2008

               HU

               Az Európai Unió Hivatalos Lapja

               L 163/29

      A TANÁCS HATÁROZATA

   (2008. június 23.)
   az Iránnal szembeni korlátozó intézkedésekről szóló 423/2007/EK rendelet 7. cikke (2) bekezdésének végrehajtásáról
   (2008/475/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel a 2007. április 19-i 423/2007/EK tanácsi rendeletre (1) és különösen annak 15. cikke (2) bekezdésére,
   mivel:

               (1)

               A Tanács 2007. április 19-én elfogadta az Iránnal szembeni korlátozó intézkedésekről szóló 423/2007/EK rendeletet. Az említett rendelet 15. cikkének (2) bekezdése előírja, hogy a Tanács létrehozza, felülvizsgálja és módosítja az azon rendelet 7. cikke (2) bekezdésében említett személyek, jogalanyok és szervek listáját.

               (2)

               A Tanács úgy határozott, hogy egyes további személyek, jogalanyok és szervek megfelelnek a 423/2007/EK rendelet 7. cikke (2) bekezdésében megállapított feltételeknek, és ezért az egyedi és különös indokok alapján fel kell azokat sorolni az említett rendelet V. mellékletében,

         A KÖVETKEZŐKÉPPEN HATÁROZOTT:
   1. cikk
   A 423/2007/EK rendelet V. melléklete helyébe e határozat mellékletében szereplő szöveg lép.
   2. cikk
   Ez a határozat a kihirdetésének napján lép hatályba.

      Kelt Luxembourgban, 2008. június 23-án.

            a Tanács részéről

            az elnök

         I. JARC

      (1)  HL L 103., 2007.4.20., 1. o. A legutóbb a 219/2008/EK rendelettel (HL L 68., 2008.3.12., 5. o.) módosított rendelet.

      MELLÉKLET

            „V. MELLÉKLET
            A.   Természetes személyek

                        Név

                        Azonosító adat

                        Indoklás

                        A jegyzékbe való felvétel időpontja

                        1.

                        Reza AGHAZADEH

                        Születési idő: 1949.3.15. Útlevélszám: S4409483, érvényes: 2000.4.26– 2010.4.27. Kiállítás helye: Teherán.
                        Diplomataútlevél száma: D9001950, kiállítás ideje: 2008.1.22., érvényes: 2013.1.21-ig. Születési hely: Khoy

                        Az Iráni Atomenergia-szervezet (AEOI) vezetője. Az AEOI felügyeli Irán atomprogramját, és az 1737 (2006) ENSZ BT-határozat megjelölte.

                        2007.4.24.

                        2.

                        Javad DARVISH-VAND dandártábornok, Iszlám Forradalmi Gárda

                        MODAFL, ellenőrzésért felelős helyettes. A MODAFL valamennyi létesítményéért és berendezéséért felelős.

                        2008.6.24.

                        3.

                        Seyyed Mahdi FARAHI dandártábornok, Iszlám Forradalmi Gárda

                        Az 1737 (2006) ENSZ BT-határozatban megjelölt Védelmi Iparágak Szervezete (DIO) ügyvezető igazgatója

                        2008.6.24.

                        4.

                        Dr Hoseyn (Hossein) FAQIHIAN

                        Az NFPC címe: AEOI-NFPD, P.O. Box: 11365-8486, Tehran/Iran

                        Az AEOI részét képező Nuclear Fuel Production and Procurement Company (NFPC) vezérigazgatója és helyettese. Az AEOI felügyeli Irán atomprogramját, és az 1737 (2006) ENSZ BT-határozat megjelölte. Az NFPC olyan dúsítással kapcsolatos tevékenységekkel foglalkozik, amelyeket Iránnak a NAÜ Igazgatótanácsa és a Biztonsági Tanács kérésére fel kell függesztenie.

                        2007.4.24.

                        5.

                        Mojtaba HAERI mérnök

                        MODAFL, iparért felelős helyettes. Az AIO-t és a DIO-t felügyeli.

                        2008.6.24.

                        6.

                        Ali HOSEYNITASH dandártábornok, Iszlám Forradalmi Gárda

                        A Legfelsőbb Nemzeti Biztonsági Tanács általános osztályának vezetője, részt vesz a nukleáris politika kialakításában.

                        2008.6.24.

                        7.

                        Mohammad Ali JAFARI, Iszlám Forradalmi Gárda

                        Parancsnoki tisztséget tölt be az Iszlám Forradalmi Gárdában.

                        2008.6.24.

                        8.

                        Mahmood JANNATIAN

                        Az Iráni Atomenergia-szervezet (AEOI) vezetőhelyettese.

                        2008.6.24.

                        9.

                        Said Esmail KHALILIPOUR

                        Születési idő: 1945.11.24.
                        Születési hely: Langroud.

                        Az AEOI vezetőhelyettese. Az AEOI felügyeli Irán atomprogramját, és az 1737 (2006) ENSZ BT-határozat megjelölte.

                        2007.4.24.

                        10.

                        Ali Reza KHANCHI

                        Az NRC címe: AEOI-NRC P.O. Box: 11365-8486 Tehran/Iran; Fax: (+9821) 8021412

                        Az AEOI teheráni nukleáris kutatóközpontjának (NRC) vezetője. A NAÜ továbbra is pontosabb tájékoztatást vár Irántól az NRC-ben végzett plutóniumszétválasztási kísérletekről, többek között a magas dúsítású urán részecskéknek a karaji hulladéktároló létesítményből származó környezeti mintákban való jelenlétéről; e létesítményben találhatóak az ilyen kísérletekben használt szegényítetturán-célpontok tárolására használt konténerek. Az AEOI felügyeli Irán atomprogramját, és az 1737 (2006) ENSZ BT-határozat megjelölte.

                        2007.4.24.

                        11.

                        Ebrahim MAHMUDZADEH

                        Az Iran Electronic Industries ügyvezető igazgatója

                        2008.6.24.

                        12.

                        Beik MOHAMMADLU dandártábornok

                        MODAFL, ellátásért és logisztikáért felelős helyettes

                        2008.6.24.

                        13.

                        Anis NACCACHE

                        A Barzagani Tejarat Tavanmad Saccal vállalatcsoport igazgatósági tagja; vállalata megpróbált érzékeny termékeket beszerezni az 1737 sz. határozatban megjelölt szervezetek számára.

                        2008.6.24.

                        14.

                        Mohammad NADERI dandártábornok

                        Az Aerospace Industries Organisation (AIO) vezetője, az AIO érzékeny iráni programokban vett részt.

                        2008.6.24.

                        15.

                        Mostafa Mohammad NAJJAR dandártábornok, Iszlám Forradalmi Gárda

                        MODAFL, a katonai programokért – beleértve a ballisztikusrakéta-programokat is – felelős miniszter.

                        2008.6.24.

                        16.

                        Dr Javad RAHIQI

                        Születési idő: 1954.4.21.
                        Születési hely: Mashad.

                        Az AEOI iszfaháni nukleáris technológiai központjának vezetője. Felügyeli az iszfaháni uránátalakító üzemet. A NAÜ Igazgatótanácsa és a Biztonsági Tanács felszólította Iránt, hogy függessze fel valamennyi dúsítással kapcsolatos tevékenységét. Ez minden uránátalakítási tevékenységet magában foglal. Az AEOI felügyeli Irán atomprogramját, és az 1737 (2006) ENSZ BT-határozat megjelölte.

                        2007.4.24.

                        17.

                        Mohammad SHAFI’I RUDSARI ellentengernagy

                        MODAFL, koordinációért felelős helyettes.

                        2008.6.24.

                        18.

                        Ali SHAMSHIRI dandártábornok, Iszlám Forradalmi Gárda

                        MODAFL, kémelhárításért felelős helyettes, felelős a MODAFL személyi állományának és létesítményeinek biztonságáért.

                        2008.6.24.

                        19.

                        Abdollah SOLAT SANA

                        Az iszfaháni uránátalakító létesítmény ügyvezető igazgatója. Ez a létesítmény állítja elő a natanzi dúsítási létesítményekben használt alapanyagot (UF6). Ahmadinedzsád elnök 2006. augusztus 27-én különleges kitüntetésben részesítette Solat Sana-t ezen szerepéért.

                        2007.4.24.

                        20.

                        Ahmad VAHIDI dandártábornok, Iszlám Forradalmi Gárda

                        A MODAFL vezetőhelyettese.

                        2008.6.24.

            B.   Jogi személyek, jogalanyok és szervezetek

                        Név

                        Azonosító adat

                        Indoklás

                        A jegyzékbe való felvétel időpontja

                        1.

                        Aerospace Industries Organisation, AIO (űripari szervezet)

                        AIO, 28 Shian 5, Lavizan, Tehran

                        Az AIO felügyeli Irán rakétagyártását, ideértve a Shahid Hemmat ipari csoportot, a Shahid Bageri ipari csoportot és a Fajr ipari csoportot is, amelyek mindegyikét megjelölte az 1737 (2006) ENSZ BT-határozat. Az AIO-csoport vezetőjét és két másik vezető tisztviselőjét szintén megjelölte az 1737 (2006) ENSZ BT-határozat.

                        2007.4.24.

                        2.

                        Armament Industries

                        Pasdaran Av., PO Box 19585/777, Tehran

                        A DIO (Defence Industries Organisation) leányvállalata.

                        2007.4.24.

                        3.

                        Armed Forces Geographical Organisation

                        Feltételezhetően térinformatikai adatokat nyújt a ballisztikusrakéta-programhoz.

                        2008.6.24.

                        4.

                        Bank Melli, Melli Bank Iran, valamint minden fiókjuk és leányvállalatuk, beleértve a következőket:

                        Ferdowsi Avenue, PO Box 11365-171, Tehran

                        Pénzügyi támogatást nyújt vagy próbál nyújtani az iráni nukleáris és rakétaprogramokban részt vevő vagy e programok számára termékeket beszerző vállalatok (AIO, SHIG, SBIG, AEOI, Novin Energy Company, Mesbah Energy Company, Kalaye Electric Company és DIO) számára. A Bank Melli Irán érzékeny tevékenységeinek segítője. Számos esetben segítette érzékeny termékek beszerzését Irán nukleáris és rakétaprogramjaihoz. Pénzügyi szolgáltatások széles skáláját nyújtotta – például akkreditívnyitás, számlavezetés –az iráni nukleáris és rakétaprogramokhoz kapcsolódó szervezetek nevében. Az 1737 és 1747 sz. ENSZ BT-határozat a fenti cégek közül sokat megjelölt.

                        2008.6.24.

                                    a)

                                    Melli Bank plc

                        London Wall, 11th floor, London EC2Y 5EA, United Kingdom

                                    b)

                                    Bank Melli Iran Zao

                        Number 9/1, Ulitsa Mashkova, Moscow, 130064, Russia

                        5.

                        Defence Technology and Science Research Centre (DTSRC) (Védelmi Technológiai és Tudományos Kutatóközpont) — Educational Research Institute (Oktató Kutatóintézet)/Moassese Amozeh Va Tahgiaghati (ERI/MAVT Co.) néven is ismert

                        Pasdaran Av., PO Box 19585/777, Tehran

                        K+f-feladatokat lát el. A DIO egyik leányvállalata. A DIO beszerzéseinek jelentős részét a DTSRC végzi.

                        2007.4.24.

                        6.

                        Iran Electronic Industries

                        P. O. Box 18575-365, Tehran, Iran

                        A MODAFL kizárólagos tulajdonában lévő leányvállalat (és így az AIO, AvIO és DIO testvérvállalata). Elektronikus alkatrészeket gyárt az iráni fegyverrendszerekhez.

                        2008.6.24.

                        7.

                        IRGC Air Force

                        Irán rövid és közepes hatótávolságú ballisztikusrakéta-készletét kezeli. Az IRGC Air Force vezetőjét az 1737 sz. ENSZ BT-határozat megjelölte.

                        2008.6.24.

                        8.

                        Khatem-ol Anbiya Construction Organisation

                        Number 221, North Falamak-Zarafshan Intersection, 4th Phase, Shahkrak-E-Ghods, Tehran 14678, Iran

                        Az Iszlám Forradalmi Gárda tulajdonában lévő vállalatcsoport. Az Iszlám Forradalmi Gárda építészeti/gépészeti hátterét használja fel, olyan nagyszabású projektek – többek között alagútépítés – fővállalkozója, amelyek feltételezhetően az iráni balisztikusrakéta- és nukleáris programokat támogatják.

                        2008.6.24.

                        9.

                        Malek Ashtar University

                        A Védelmi Minisztériumhoz kötődő intézmény, 2003-ban az AIO-val szoros együttműködésben rakétákkal kapcsolatos képzést indított.

                        2008.6.24.

                        10.

                        Marine Industries

                        Pasdaran Av., PO Box 19585/777, Tehran

                        A DIO leányvállalata.

                        2007.4.24.

                        11.

                        Mechanic Industries Group

                        Részt vett a ballisztikus programban felhasznált alkatrészek gyártásában.

                        2008.6.24.

                        12.

                        Ministry of Defence and Armed Forces Logistics (MODAFL)

                        West side of Dabestan Street, Abbas Abad District, Tehran

                        Irán védelmi kutatási-fejlesztési és gyártási programjaiért felelős, beleértve a rakéta- és nukleáris programok támogatását is.

                        2008.6.24.

                        13.

                        Ministry of Defence Logistics Export (MODLEX)

                        P. O. Box 16315-189, Tehran, Iran

                        A MODAFL kivitellel foglalkozó ága, az államok közötti ügyletekben a fegyver-késztermékek kivitelét bonyolító ügynökség. Az 1747 (2007) ENSZ BT-határozat értelmében a MODLEX nem kereskedhetne.

                        2008.6.24.

                        14.

                        3M Mizan Machinery Manufacturing

                        Az AIO fedőcége, amely részt vesz a ballisztikus rakétákkal kapcsolatos beszerzésekben.

                        2008.6.24.

                        15.

                        Nuclear Fuel Production and Procurement Company (NFPC) (nukleárisüzemanyag-előállító és -beszerző vállalat)

                        AEOI-NFPD, P.O.Box: 11365-8486, Tehran/Iran

                        Az AEOI nukleárisüzemanyag-előállító részlege (NFPD) a nukleárisüzemanyag-ciklus terén végez kutatási és fejlesztési tevékenységeket, ideértve az urán feltárását, bányászatát, őrlését, átalakítását és a nukleáris hulladék ártalmatlanítását. Az NFPC az NFPD utódja, az AEOI leányvállalata, amely az üzemanyagciklussal kapcsolatban végez kutatási és fejlesztési tevékenységeket, ideértve az átalakítást és a dúsítást.

                        2007.4.24.

                        16.

                        Parchin Chemical Industries

                        Az iráni ballisztikus program keretében a hajtási technikák területén működött.

                        2008.6.24.

                        17.

                        Special Industries Group

                        Pasdaran Av., PO Box 19585/777, Tehran

                        A DIO leányvállalata.

                        2007.4.24.

                        18.

                        State Purchasing Organisation (SPO)

                        Az SPO feltételezhetően teljes fegyverek behozatalát segíti. Feltételezhetően a MODAFL leányvállalata.

                        2008.6.24.”


title: 2006/964/EK: A Tanács határozata ( 2006. december 18. ) az Európai Közösség és Kanada kormánya közötti, a felsőoktatás, a képzés és az ifjúság területén történő együttműködés keretének létrehozásáról szóló megállapodás megkötéséről

text:
               30.12.2006

               HU

               Az Európai Unió Hivatalos Lapja

               L 397/14

      A TANÁCS HATÁROZATA

   (2006. december 18.)
   az Európai Közösség és Kanada kormánya közötti, a felsőoktatás, a képzés és az ifjúság területén történő együttműködés keretének létrehozásáról szóló megállapodás megkötéséről
   (2006/964/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre, és különösen annak 149. és 150. cikkére, a 300. cikk (2) bekezdése első albekezdésének első mondatával, és a 300. cikk (3) bekezdésének első albekezdésével összefüggésben,
   tekintettel a Bizottság javaslatára,
   tekintettel az Európai Parlament véleményére,
   mivel:

               (1)

               2005. október 24-i határozatával a Tanács felhatalmazta a Bizottságot arra, hogy tárgyalásokat folytasson Kanada kormányával a felsőoktatás, a képzés és az ifjúság területén való együttműködési program megújítására vonatkozó megállapodásról.

               (2)

               Azokkal az irányelvekkel összhangban, amelyeket az említett határozat mellékletében állapítottak meg, a Bizottság a Közösség nevében a Kanada kormányával folytatott tárgyalások során megállapodást dolgozott ki.

               (3)

               A Közösség és Kanada kölcsönös hasznot várnak az együttműködéstől, amelynek a Közösség oldaláról kiegészítő jellegűnek kell lennie a tagállamok és Kanada közötti kétoldalú programokhoz képest, és európai hozzáadott értéket kell nyújtania.

               (4)

               A megállapodást annak egy későbbi időpontban történő lehetséges megkötésére figyelemmel, a Közösség nevében 2006. december 6-án aláírták.

               (5)

               A megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   (1)   Az Európai Közösség és Kanada kormánya közötti, a felsőoktatás, a képzés és az ifjúság területén történő együttműködés keretének létrehozásáról szóló megállapodás a Közösség nevében jóváhagyásra kerül.
   (2)   A megállapodás szövegét csatolták e határozathoz.
   2. cikk
   A megállapodás 6. cikkében említett vegyes bizottságba delegált európai közösségi küldöttség a Bizottság képviselőjéből, valamint az őt segítő, az egyes tagállamok egy-egy képviselőjéből áll.
   3. cikk
   A Tanács elnöke felhatalmazást kap, hogy kijelölje a megállapodás 12. cikkének (1) bekezdésében előírt értesítés megtételére jogosult személyt.

      Kelt Brüsszelben, 2006. december 18-án.

            a Tanács részéről

            az elnök

         J.-E. ENESTAM

         MEGÁLLAPODÁS

      az Európai Közösség és Kanada kormánya között a felsőoktatás, a képzés és az ifjúság területén történő együttműködési keret létrehozásáról
      AZ EURÓPAI KÖZÖSSÉG,
      egyrészről
      KANADA KORMÁNYA,
      másrészről,
      (a továbbiakban együttesen: a felek),
      MEGÁLLAPÍTVA, hogy az Európai Közösség és tagállamai, valamint Kanada kormánya által 1990. november 22-én elfogadott Európai Közösség – Kanada Kapcsolatokról szóló Nyilatkozat külön utalást tesz az olyan különböző területeken történő kölcsönös együttműködés megerősítésére, amelyek közvetlenül érintik állampolgáraik jelenlegi és jövőbeli jólétét, mint például oktatási és kulturális cserék és közös projektek, beleértve az egyetemi és ifjúsági cseréket is;
      MEGÁLLAPÍTVA, hogy az 1996. december 17-én elfogadott Kanada-EU közös politikai nyilatkozat és cselekvési terv kimondja, hogy a közös kultúrán és értékeken alapuló kapcsolatok megújítása érdekében a felek ösztönözni fogják az állampolgáraik közötti kapcsolatokat minden szinten, különösen az ifjúság körében; és hogy a nyilatkozathoz csatolt közös cselekvési terv ösztönzi a feleket együttműködésük további megerősítésére a felsőoktatási és képzési együttműködési program létrehozásáról szóló Európai Közösség és Kanada kormánya közötti, 1996-ban ratifikált megállapodáson keresztül;
      MEGÁLLAPÍTVA, hogy a 2004. március 18-án az EU-Kanada csúcstalálkozón elfogadott EU-Kanada partnerségi program említi olyan új utak keresésének szükségét, amelyek elősegítik a népeink közötti kapcsolatok létrehozását, különösen a kanadai és az európai közösségi ifjúsági csereprogramok alkalmazási körének bővítése és az EK-Kanada együttműködés alkalmazási körének megerősítési és bővítési eszközeinek kutatása által a 2001 márciusában ratifikált felsőoktatási és képzési együttműködési program megújításáról szóló Európai Közösség és Kanada kormánya közötti megállapodás megújításakor;
      MEGÁLLAPÍTVA, hogy a 2005. június 19-én az EU-Kanada csúcstalálkozón elfogadott közös nyilatkozat említi továbbá az EU és Kanada vezetőinek arra vonatkozó szándékát, hogy megújítsák, megerősítsék és bővítsék a felsőoktatási és képzési együttműködési program megújításáról szóló, 2001-ben ratifikált megállapodás alkalmazási körét, különösen az ifjúságot érintő együttműködés hozzáadásán keresztül az egyetemi együttműködés és az állampolgáraink közötti transzatlanti csere megerősítése érdekében;
      FIGYELEMBE VÉVE az Európai Közösség tagállamai hatásköreinek illetve Kanada tartományainak és területeinek az oktatás és a képzés területén való jogalkotási hatáskörei, valamint a felsőoktatási és szakképzési intézmények autonómiájának teljes tiszteletben tartását;
      FIGYELEMBE VÉVE, hogy az 1996-os és 2001-es felsőoktatási és képzési megállapodások elfogadása és végrehajtása megvalósítja az EU-Kanada nyilatkozatok kötelezettségvállalásait, és hogy az együttműködés mindkét fél részére nagyon pozitív volt;
      ELISMERVE, hogy a felsőoktatás és a képzés döntő módon járul hozzá a globális, tudásalapú gazdaságban részt venni képes humán erőforrás létrehozásához;
      FELISMERVE, hogy a felsőoktatási, képzési és ifjúsági együttműködésnek ki kell egészítenie az Európai Közösség és Kanada közötti egyéb releváns együttműködési kezdeményezéseket;
      FELISMERVE annak jelentőségét, hogy figyelembe vegyék a felsőoktatás és a képzés területén az e területeken tevékeny nemzetközi szervezetek – mint például az OECD, az UNESCO, és az Európa Tanács – által elvégzett munkát;
      FELISMERVE, hogy a felek közös érdeke a felsőoktatási, képzési és ifjúsági együttműködés, mint az Európai Közösség és Kanada között létező szélesebb együttműködés része;
      REMÉLVE, hogy a felsőoktatási, képzési és ifjúsági együttműködésből kölcsönös haszon származik;
      FELISMERVE annak szükségességét, hogy kibővítsék az e megállapodásban támogatott tevékenységekben való részvétel lehetőségét, különösen a képzési és az ifjúsági ágazatban folytatott tevékenységek esetében;
      KÍVÁNVA a felsőoktatási és képzési együttműködés folyamatos vezetése alapjának megújítását;
      A KÖVETKEZŐKBEN ÁLLAPODTAK MEG:
      1. cikk
      Cél
      E megállapodás felsőoktatási, képzési és ifjúsági együttműködési keretet hoz létre az Európai Közösség és Kanada között.
      2. cikk
      Fogalommeghatározások
      E megállapodás alkalmazásában:

                  1.

                  „felsőoktatási intézmény”: bármelyik fél alkalmazandó jogszabályai vagy gyakorlatai szerinti minden olyan létesítmény, amely felsőoktatási szintű képesítéseket vagy diplomákat kínál, függetlenül annak megnevezésétől;

                  2.

                  „szakképzési intézmény”: minden olyan köz-, félig köz- vagy magánszerv, amely – függetlenül a megnevezésétől – bármelyik fél alkalmazandó jogszabályai és gyakorlatai szerint olyan szakoktatást vagy szakképzést, szakmai továbbképzést, továbbképző szakképzést vagy átképzést tervez vagy folytat, amely az illetékes hatóságok által elismert képesítéshez járul hozzá;

                  3.

                  „hallgatók”: minden olyan személy, aki az e cikkben meghatározott felsőoktatási vagy szakképzési intézmények által folytatott, és az illetékes hatóságok által elismert vagy anyagi támogatásban részesülő oktatásban, tanfolyamon vagy képzési programban vesz részt;

                  4.

                  „ifjúság”: nem formális és informális képzéshez kapcsolódó tevékenységi területek, bevonva az ifjúsági szervezeteket és egyéb ifjúsági szövetségeket, valamint az ifjúsági munkásokat, a fiatal vezetőket és egyéb, az ifjúságnak vagy az ifjúsággal dolgozó szereplőket.

            3. cikk
      Célkitűzések
      (1)   E megállapodás általános célkitűzései az alábbiak:

                  a)

                  Az Európai Unió és Kanada népei közötti kölcsönös egyetértés előmozdítása, beleértve egymás nyelveinek, kultúráinak és intézményeinek szélesebb körű megismerését;

                  b)

                  A humán erőforrás minőségének javítása az Európai Közösségben és Kanadában egyaránt, a globális tudásalapú gazdaság kihívásainak való megfeleléshez szükséges készségek megszerzésének megkönnyítése által.

            (2)   A megállapodás egyedi célkitűzései az alábbiak:

                  a)

                  a felsőoktatás, a képzés és az ifjúság területén való transzatlanti együttműködés számára egy erősebb európai közösségi és kanadai hozzáadott érték dimenzió megerősítése;

                  b)

                  az Európai Unió és Kanada állampolgárai közötti transzatlanti cserékhez való hozzájárulás;

                  c)

                  a felsőoktatási és szakképzési intézmények, valamint az ifjúsági struktúrák és szervezetek fejlesztéséhez való hozzájárulás;

                  d)

                  a felsőoktatás, a képzés és az ifjúság területén tevékeny érdekelt felek közötti partnerségek előmozdítása és/vagy megerősítése az Európai Közösségben és Kanadában;

                  e)

                  az egyének szakmai fejlődéséhez való hozzájárulás, a megállapodás általános célkitűzéseinek elérése mellett;

                  f)

                  az ifjúságpolitikával és ifjúsági munkával kapcsolatos párbeszéd és cserék lehetőségeinek megteremtése.

            (3)   A megállapodás működési célkitűzései az alábbiak:

                  a)

                  a felsőoktatási és szakképzési intézmények közötti együttműködés támogatása a közös tanulmányi és/vagy képzési programok és a hallgatói mobilitás elősegítése és fejlesztése céljából;

                  b)

                  a transzatlanti hallgatói mobilitás minőségének javítása az átláthatóságnak, a képesítések és tanulmányi illetve képzési időszakok kölcsönös elismerésének, illetve adott esetben a kreditpontok hordozhatóságának előmozdításával;

                  c)

                  a felsőoktatás, a képzés és az ifjúság területén tevékeny állami és magánszervezetek közötti együttműködés támogatása a szakpolitikai kérdésekkel kapcsolatos eszmecsere és tapasztalatcsere ösztönzése céljából;

                  d)

                  szakemberek (beleértve a képzésben részesülő szakembereket) transzatlanti mobilitásának támogatása az Európai Unió és Kanada közötti kapcsolatokat érintő témákra vonatkozó kölcsönös egyetértés és szakértelem javítása céljából;

                  e)

                  ifjúsági struktúrák és szervezetek, valamint ifjúsági munkások, a fiatal vezetők és más ifjúsági szereplők közötti együttműködés támogatása a bevált gyakorlatok cseréjének elősegítése és hálózatok fejlesztése céljából.

            4. cikk
      Alapelvek
      Az e megállapodás szerinti együttműködést az alábbi alapelvek alapján kell folytatni:

                  (1)

                  az Európai Közösség tagállamai hatásköreinek illetve Kanada tartományainak és területeinek az oktatás és a képzés területén való jogalkotási hatáskörei, valamint a felsőoktatási és szakképzési intézmények autonómiájának teljes tiszteletben tartása;

                  (2)

                  az e megállapodás alapján vállalt tevékenységekből származó hasznok általános egyensúlya;

                  (3)

                  az Európai Közösség tagállamainak és Kanada tartományainak és területeinek széles körű részvétele;

                  (4)

                  az Európai Közösség és Kanada teljes kulturális, társadalmi és gazdasági sokszínűségének elismerése;

                  (5)

                  megerősített együttműködés az Európai Közösség és Kanada között, valamint kiegészítő jelleg az Európai Közösség tagállamai és Kanada közötti kétoldalú programokkal, valamint egyéb európai közösségi és kanadai felsőoktatási, képzési és ifjúsági programok és kezdeményezések.

            5. cikk
      Együttműködés
      Az együttműködést az e megállapodás szerves részét képező mellékletben leírt alprogramok útján kell megvalósítani.
      6. cikk
      Vegyes bizottság
      (1)   Ezennel vegyes bizottság jön létre. A bizottságot a felek képviselői alkotják.
      (2)   A vegyes bizottság feladatai a következők:

                  a)

                  Az e megállapodásban kitűzött együttműködés felügyelete;

                  b)

                  Jelentés a feleknek az együttműködés szintjéről, állapotáról és hatékonyságáról, összhangban a megállapodás célkitűzéseivel és alapelveivel;

                  c)

                  A felsőoktatáshoz, a képzéshez és az ifjúsághoz kapcsolódó friss fejleményekre, politikákra, új elképzelésekre vagy újító gyakorlatokra vonatkozó információk megosztása.

            (3)   A vegyes bizottságnak törekednie kell arra, hogy kétévente ülésezzen, mely üléseket az Európai Unióban és Kanadában felváltva tartják. Kölcsönös meghatározás szerint egyéb ülések is tarthatók.
      (4)   A vegyes bizottság határozatait konszenzussal hozza meg. A jegyzőkönyvről azon, mindkét oldalról az ülés közös elnöklésére kiválasztott személyek által kell megegyezni, és a jelentéssel együtt rendelkezésre kell azt bocsátani az Európai Közösség és Kanada közötti kereskedelmi és gazdasági együttműködésről szóló 1976-os keretmegállapodás értelmében létrehozott együttműködési vegyes bizottság, valamint mindkét fél megfelelő miniszterei számára.
      7. cikk
      Felügyelet és értékelés
      Az együttműködést együttműködési alapon megfelelő módon felügyelni és értékelni kell, lehetővé téve ezáltal, mint ahogy szükséges, az együttműködési tevékenységek átirányítását végrehajtásuk során felmerülő igények vagy lehetőségek fényében.
      8. cikk
      Finanszírozás
      (1)   Az együttműködés függvénye a pénzügyi eszközök rendelkezésre állásának, valamint az Európai Közösség és Kanada alkalmazandó törvényeinek és rendeleteinek, politikáinak és programjainak. A finanszírozás lehetőség szerint úgy történik, hogy a felek egyenlő arányban járulnak hozzá a pénzalapokhoz.
      (2)   Mindkét félnek biztosítania kell pénzügyi eszközöket a következők közvetlen nyereségére:

                  —

                  az Európai Közösség, az Európai Közösség valamely tagállamának állampolgárai vagy egy tagállam által hivatalosan állandó lakhellyel rendelkezőnek elismert személyek;

                  —

                  Kanada, Kanada saját állampolgárai és a kanadai törvény által meghatározott módon állandó lakhellyel rendelkezők.

            (3)   A vegyes bizottság részéről vagy a nevében felmerülő költségeket az a fél fedezi, amelyikhez – felelősségét tekintve – a költséget előidéző megfelelő tag tartozik. A vegyes bizottság üléseihez közvetlenül kapcsolódó, az utazáson és a tartózkodáson kívüli egyéb költségeket a vendéglátó fél fedezi.
      9. cikk
      A személyzet belépése az országba
      Mindkét fél megtesz minden ésszerű lépést és a lehető legtöbbet azért, hogy megkönnyítse a másik fél e megállapodás szerinti együttműködésben részt vevő személyzetének és hallgatóinak, eszerint felhasznált anyagának és felszerelésének a területére való belépését, illetve a területéről való kilépését, megfelelő törvényeivel és rendeleteivel összhangban.
      10. cikk
      Egyéb megállapodások
      (1)   E megállapodás nem sérti a felek közötti egyéb megállapodások alapján esetleg létrejövő együttműködést.
      (2)   E megállapodás nem sérti az Európai Közösség egyes tagállamai és Kanada közötti meglévő és jövőbeli kétoldalú megállapodásokat a benne foglalt területeken.
      11. cikk
      A megállapodás területi hatálya
      Ezt a megállapodást egyrészt az Európai Közösséget létrehozó szerződés hatálya alá tartozó területekre és a Szerződésben megállapított feltételekkel, másrészt Kanada területére kell alkalmazni.
      12. cikk
      Záró rendelkezések
      (1)   Mindkét fél írásban értesíti a másikat arról, hogy e megállapodást magukra nézve kötelezőnek ismerik el. Ez a megállapodás az utolsó ilyen értesítése dátumát követő hónap első napján lép hatályba.
      (2)   Ez a megállapodás nyolc évig marad hatályban, amelyet követően meghosszabbítani a felek írásos megállapodása által lehet.
      (3)   E megállapodás a felek kölcsönös írásos megállapodásával módosítható.
      (4)   A módosításoknak vagy meghosszabbításoknak írásban kell történniük és a felek által meghatározott időpontban kell hatályba lépniük.
      (5)   E megállapodást bármelyik fél bármely időpontban felbonthatja, tizenkét hónapos írásos feljegyzéssel. E megállapodás megszűnése vagy felbontása nem befolyásolja a megállapodás értelmében kötött egyezmények érvényességét vagy időtartamát, illetve azon kötelezettségeket, amelyek a megállapodás mellékletével összhangban keletkeztek.

         A FENTIEK HITELÉÜL az alulírottak aláírták a megállapodást.
         E megállapodás Helsinkiben, 2006. december 5-én két-két eredeti példányban készült angol, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, spanyol, svéd, szlovák, valamint szlovén nyelven, amely szövegek mindegyike egyaránt hiteles.

               Por la Comunidad Europea

            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapens vägnar

               Por el Gobierno de Canadá

            Za vládu Kanady
            For Canadas regering
            Für die Regierung Kanadas
            Kanada valitsuse nimel
            Για την Κυβέρνηση του Καναδά
            For the Government of Canada
            Pour le gouvernement du Canada
            Per il governo del Canada
            Kanādas valdības vārdā
            Kanados Vyriausybės vardu
            Kanada Kormánya részéről
            Għall-Gvern tal-Kanada
            Voor de Regering van Canada
            W imieniu Rządu Kanady
            Pelo Governo do Canadá
            Za vládu Kanady
            Za vlado Kanade
            Kanadan hallituksen puolesta
            För Kanadas regering

         MELLÉKLET
         ALPROGRAMOK
         1.   Felsőoktatási és képzési alprogram
         1.1.   A felek támogatást nyújtanak azoknak a felsőoktatási és szakképzési intézményeknek, amelyek közös EK/Kanada konzorciumokat alkotnak abból a célból, hogy a felsőoktatás és a képzés területén közös projekteket valósítsanak meg.
         1.2.   Minden közös konzorciumot többoldalú partnerség által kell megalkotni, amely az Európai Közösség legalább két tagállamából és legalább két kanadai tartományból vagy területről tartalmaz intézményeket.
         1.3.   A közös konzorcium-tevékenységeknek rendszerint magukban kell foglalniuk a közös tanulmányi programokban részt vevő hallgatók transzatlanti mobilitását, a kreditpontok kölcsönös elismerését, a nyelvi és kulturális felkészítést, a mindkét irányba történő egyenlő mozgás céljából.
         1.4.   A közös EK/Kanada konzorcium-együttműködés elsőbbséget élvező illetve támogatható tárgyköreiről mindkét fél megfelelő hatóságainak kölcsönösen meg kell egyeznie.
         1.5.   A felek hallgatói mobilitásra irányuló pénzügyi támogatást nyújthatnak olyan felsőoktatási és/vagy szakképzési intézmények közös konzorciumaira, amelyek kiváló eredményeket értek el a felek által finanszírozott közös projektek végrehajtásában.
         2.   Ifjúsági alprogram
         A felek pénzügyi támogatást nyújthatnak ifjúsági struktúrákat, szervezeteket, ifjúsági munkásokat, fiatal vezetőket vagy más ifjúsági szereplőket magukban foglaló tevékenységekre. E tevékenységek körébe tartozhatnak szemináriumok, tanfolyamok, árnyékmunka (job shadowing) és tanulmányi látogatások kiválasztott témákban, pl. állampolgárság, kulturális sokszínűség, közösségi munka/önkéntesség, nem formális és informális képzés elismerése.
         3.   Kiegészítő alprogram
         3.1.   A felek korlátozott számú kiegészítő tevékenységet támogathatnak a megállapodás célkitűzéseivel összhangban, beleértve a tapasztalatok és a bevált gyakorlatok cseréjét, a közös forrásokat és elektronikus alapú anyagot a felsőoktatás, a képzés és az ifjúság területén.
         3.2.   A felek pénzügyi támogatást nyújthatnak olyan szakpolitikai irányultságú intézkedésekre, amelyek a felsőoktatásban, a képzésben és az ifjúság területén tevékeny szervezeteket foglalnak magukban; ezen intézkedések körébe tanulmányok, konferenciák, szemináriumok, munkacsoportok, szakmai fejlődéssel foglalkozó workshopok, teljesítményértékelési gyakorlatok tartozhatnak, és a felsőoktatás és szakképzés horizontális kérdéseire irányulnak, beleértve a képesítések elismerését és a kreditpontok Európai Kredit Átviteli Rendszer (ECTS) szerinti átvitelét.
         3.3.   A felek pénzügyi támogatást nyújthatnak olyan szakemberek (beleértve a felsőfokú képesítéssel rendelkező pályakezdőket és képzésben részesülő szakembereket) mobilitására, akik rövid ideig tartó tanulmányokat vagy képzési programokat akarnak végezni szakértelmük fejlesztésére, az EK/Kanada kapcsolatot közvetlenül érintő, a felek által meghatározandó területeken.
         3.4.   A felek pénzügyi támogatást nyújthatnak a volt ösztöndíjasok egyesületének, amelynek tagjai olyan hallgatók, akik részt vettek az EK/Kanada felsőoktatási és szakképzési konzorciumok által végrehajtott cserékben. A volt ösztöndíjasok egyesületét a felek által közösen kijelölt szervezet vagy szervezetek is működtethetik.
         Az alprogramok irányítása
         1.   Mindkét fél pénzügyi támogatást nyújthat a megállapodásban előírt tevékenységekre.
         2.   Az alprogramokkal kapcsolatos igazgatási feladatokat az egyes felek arra jogosult tisztviselői végzik. E feladatok a következőket foglalhatják magukban:

                     —

                     a pályázatok benyújtásának szabályairól és eljárásairól való döntés, beleértve a pályázókat érintő közös iránymutatások kidolgozását;

                     —

                     ütemterv kidolgozása a pályázati felhívások közzététele, a benyújtási határidő és a pályázatok kiválasztása tekintetében;

                     —

                     a megállapodásban foglalt tevékenységekre és azok végrehajtására vonatkozó tájékoztatás nyújtása;

                     —

                     egyetemi tanácsadók és szakértők kijelölése, többek között a pályázatok független értékelésére;

                     —

                     az egyes felek megfelelő hatóságai számára nyújtott ajánlás azzal kapcsolatban, hogy mely projekteket finanszírozzák;

                     —

                     pénzügyi irányítás;

                     —

                     az ellenőrzésre és értékelésre vonatkozó együttműködési megközelítés.

               3.   A szabály szerint az Európai Közösség biztosít támogatást (beleértve az ösztöndíjakat) a projektek európai közösségi résztvevőinek használatára, és Kanada biztosít támogatást a projektek kanadai résztvevői számára.
         Technikai támogató intézkedések
         A felek a megállapodás optimális végrehajtásának biztosítására vonatkozó szolgáltatások igénybevételéhez pénzeszközöket tesznek hozzáférhetővé; különösen, a felek szervezhetnek szemináriumokat, kollokviumokat vagy a szakértők más találkozóit, végezhetnek értékeléseket, készíthetnek publikációkat vagy terjeszthetnek kapcsolódó információkat.


title: A Tanács (EU) 2015/2400 határozata (2015. december 8.) az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Európai Unió nevében történő megkötéséről

text:
               19.12.2015

               HU

               Az Európai Unió Hivatalos Lapja

               L 333/10

         A TANÁCS (EU) 2015/2400 HATÁROZATA
   (2015. december 8.)
   az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Európai Unió nevében történő megkötéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 115. cikkére, összefüggésben 218. cikke (6) bekezdésének b) pontjával és 218. cikke (8) bekezdésének második albekezdésével,
   tekintettel az Európai Bizottság javaslatára,
   tekintettel az Európai Parlament véleményére,
   mivel:

               (1)

               Az (EU) 2015/860 tanácsi határozatnak (1) megfelelően az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvét – figyelemmel annak későbbi megkötésére – 2015. május 27-én aláírták.

               (2)

               A tárgyalások eredményeképpen született módosító jegyzőkönyv hűen tükrözi a Tanács tárgyalási irányelveit, mivel összhangba hozza a megállapodást az automatikus információcserére vonatkozó közelmúltbeli nemzetközi fejleményekkel, nevezetesen a Gazdasági Együttműködési és Fejlesztési Szervezetet (OECD) által kidolgozott, az adózás területén a számlainformációk automatikus cseréjére vonatkozó nemzetközi standarddal. Az Unió, annak tagállamai és a Svájci Államszövetség tevékenyen részt vettek az OECD munkájában. A megállapodásnak a módosító jegyzőkönyvvel módosított szövege a jogalapja a nemzetközi standard Unió–Svájc viszonylatban történő végrehajtásának.

               (3)

               A módosító jegyzőkönyvet az Unió nevében jóvá kell hagyni,

         ELFOGADTA EZT A HATÁROZATOT:
   1. cikk
   Az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvét a Tanács az Unió nevében jóváhagyja.
   A módosító jegyzőkönyv szövegét csatolták e határozathoz.
   2. cikk
   (1)   A módosító jegyzőkönyv 2. cikkének (1) bekezdése szerinti értesítést az Unió nevében a Tanács elnöke teszi meg (2).
   (2)   A Biztottság tájékoztatja a Svájci Államszövetséget és a tagállamokat a módosító jegyzőkönyvből fakadóan, az Európai Unió és a Svájci Államszövetség közötti, a pénzügyiszámla-adatokra vonatkozó, a nemzetközi adóügyi megfelelés előmozdítására irányuló automatikus információcseréről szóló megállapodás 1. cikke (1) bekezdésének d) pontjával összhangban megtett értesítésekről.
   3. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.

      Kelt Brüsszelben, 2015. december 8-án.

            a Tanács részéről

            az elnök

         P. GRAMEGNA

      (1)  A Tanács (EU) 2015/860 határozata (2015. május 26.) az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról az Európai Unió nevében történő aláírásáról (HL L 136., 2015.6.3., 5. o.).

      (2)  A Tanács Főtitkársága gondoskodik a módosító jegyzőkönyv hatálybalépése napjának az Európai Unió Hivatalos Lapjában való közzétételéről.


title: Az Európia Parlament és a Tanács 284/2010/EU határozata ( 2010. március 25. ) a Progress közösségi foglalkoztatási és társadalmi szolidaritási program létrehozásáról szóló 1672/2006/EK határozat módosításáról

text:
               7.4.2010

               HU

               Az Európai Unió Hivatalos Lapja

               L 87/6

         AZ EURÓPIA PARLAMENT ÉS A TANÁCS 284/2010/EU HATÁROZATA
   (2010. március 25.)
   a Progress közösségi foglalkoztatási és társadalmi szolidaritási program létrehozásáról szóló 1672/2006/EK határozat módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 19. cikke (2) bekezdésére, 149. cikkére és 153. cikke (2) bekezdésének a) pontjára,
   tekintettel az Európai Bizottság javaslatára,
   tekintettel az Európai Gazdasági és Szociális Bizottság véleményére (1),
   tekintettel a Régiók Bizottságának véleményére (2),
   a rendes jogalkotási eljárásnak megfelelően (3),
   mivel:

               (1)

               A Bizottság 2009. június 3-án elfogadta a „Közös elkötelezettség a foglalkoztatásért” című közleményt, melynek célja az Európai Unió és a tagállamok közötti, valamint az uniós szociális partnerek közötti együttműködés megerősítése az alábbi három kiemelt prioritás kérdésében: a foglalkoztatás szintjének fenntartása, munkahelyteremtés és a mobilitás elősegítése; a készségek fejlesztése és a munkaerő-piaci igények kielégítése; valamint a munkavállalási lehetőségek növelése.

               (2)

               Annak érdekében, hogy esélyt adjon a munkanélkülieknek az újrakezdésre, és megnyissa a vállalkozáshoz vezető utat Európa néhány leghátrányosabb helyzetű csoportja – többek között a nők és a fiatalok – előtt, a Bizottság nemzetközi pénzügyi intézményekkel, különösen az Európai Beruházási Bank csoporttal közös kezdeményezés keretében új európai foglalkoztatási és társadalmi befogadási célú mikrofinanszírozási eszközre tett javaslatot a mikrovállalkozások és a szociális gazdaság fejlesztése érdekében.

               (3)

               Az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodással (4) összhangban forrásokat kell átcsoportosítani a Progress közösségi foglalkoztatási és társadalmi szolidaritási program létrehozásáról szóló, 2006. október 24-i 1672/2006/EK európai parlamenti és tanácsi határozat (5) által létrehozott Progress programból az új európai foglalkoztatási és társadalmi befogadási célú mikrofinanszírozási eszközre, amelyet a 283/2010/EU európai parlamenti és tanácsi határozat (6) hozott létre.

               (4)

               Az összes lehetőség megvizsgálását követően 60 millió EUR-t át kell csoportosítani a Progress programból az új Progress európai mikrofinanszírozási eszközre.

               (5)

               Az 1672/2006/EK határozatot ennek megfelelően módosítani kell,

         ELFOGADTA EZT A HATÁROZATOT:
   1. cikk
   Az 1672/2006/EK határozat 17. cikke (1) bekezdésének helyébe a következő szöveg lép:

      „(1)   Az e határozatban említett uniós tevékenységek végrehajtására szánt pénzügyi keretösszeg a 2007. január 1-je és 2013. december 31-e közötti időszakra 683 250 000 EUR.”

   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2010. március 25-én.

            az Európai Parlament részéről

            az elnök

         J. BUZEK

            a Tanács részéről

            az elnök

         D. LÓPEZ GARRIDO

      (1)  HL C 318., 2009.12.23., 84. o.

      (2)  2009. október 7-i vélemény (a Hivatalos Lapban még nem tették közzé).

      (3)  Az Európai Parlament 2010. február 11-i álláspontja (a Hivatalos Lapban még nem tették közzé) és a Tanács 2010. március 8-i határozata.

      (4)  HL C 139., 2006.6.14., 1. o.

      (5)  HL L 315., 2006.11.15., 1. o.

      (6)  Lásd e Hivatalos Lap 1. oldalát.


title: 2011/10/EU: Az Európai Központi Bank határozata ( 2010. november 25. ) az Európai Központi Bank forgalomban lévő eurobankjegyekből és az értékpapír-piaci program keretében vásárolt értékpapírokból származó jövedelmének a részt vevő tagállamok nemzeti központi bankjai közötti, átmeneti elosztásáról (EKB/2010/24)

text:
               11.1.2011

               HU

               Az Európai Unió Hivatalos Lapja

               L 6/35

         AZ EURÓPAI KÖZPONTI BANK HATÁROZATA
   (2010. november 25.)
   az Európai Központi Bank forgalomban lévő eurobankjegyekből és az értékpapír-piaci program keretében vásárolt értékpapírokból származó jövedelmének a részt vevő tagállamok nemzeti központi bankjai közötti, átmeneti elosztásáról
   (átdolgozás)
   (EKB/2010/24)
   (2011/10/EU)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára (a továbbiakban: a KBER Alapokmánya) és különösen annak 33. cikkére,
   mivel:

               (1)

               Az Európai Központi Bank forgalomban lévő eurobankjegyekből származó jövedelmének a részt vevő tagállamok nemzeti központi bankjai közötti elosztásáról szóló, 2005. november 17-i EKB/2005/11 határozat (1) jelentős módosításra szorul az Európai Központi Bank („EKB”) azon jövedelme elosztásának figyelembevétele céljából, amely az értékpapír-piaci program létrehozataláról szóló, 2010. május 14-i EKB/2010/5 határozattal (2) összhangban vásárolt értékpapírokból származik. A határozatot az egyértelműség érdekében át kell dolgozni.

               (2)

               Az eurobankjegyek kibocsátásáról szóló, 2010. december 13-i, EKB/2001/29 határozat (3) a forgalomban lévő eurobankjegyek NKB-k közötti felosztását az EKB tőkéjébe befizetett részesedésük arányában állapítja meg. Az EKB/2010/29 határozat 4. cikke és melléklete 8 %-ot az EKB-nak utal ki a forgalomban lévő eurobankjegyek teljes értékéből. Az EKB az eurorendszeren belül követelésekkel rendelkezik az NKB-kkal szemben a tőkejegyzési kulcsban való részesedésük arányában, olyan értékben, amely megegyezik az általuk kibocsátott eurobankjegyek értékével.

               (3)

               Az azon tagállamok nemzeti központi bankjai monetáris jövedelmének felosztásáról, amelyeknek pénzneme az euro szóló, 2010. november 25-i EKB/2001/23 határozat (4) 2. cikkének (2) bekezdése szerint a forgalomban lévő eurobankjegyek eurorendszeren belüli egyenlegei a referencia-kamatlábon kamatoznak. Az EKB/2010/23 határozat 2. cikke (3) bekezdésének megfelelően a kamatokat TARGET2 fizetések útján kell elszámolni.

               (4)

               Az EKG/2010/23 határozat (7) preambulumbekezdése kimondja, hogy az EKB-nál a forgalomban lévő eurobankjegyekben való részesedésével összefüggő, az eurorendszeren belül az NKB-kkal szembeni követelések kamatozásából felhalmozódó jövedelmet elviekben ki kell osztani a Kormányzótanács határozatainak megfelelően az NKB-knak a tőkejegyzési kulcsban való részesedésük arányában, ugyanabban a pénzügyi évben, amelyben a jövedelem keletkezik.

               (5)

               Ugyanígy, elviekben ki kell osztani az EKB-nál az értékpapír-piaci program keretében vásárolt értékpapírokból keletkező jövedelmet az NKB-k részére a tőkejegyzési kulcsban való részesedésük arányában, ugyanabban a pénzügyi évben, amelyben a jövedelem keletkezik.

               (6)

               Az EKB forgalomban lévő eurobankjegyekben való részesedéséből és az értékpapír-piaci program alapján vásárolt értékpapírokból származó jövedelmének felosztásakor az EKB-nak figyelembe kell vennie az adott évi pénzügyi eredményére vonatkozó becslést, amelynek megfelelő módon számításba kell vennie az átváltási árfolyamkockázatra, a kamatkockázatra, hitelkockázatra és az aranyárfolyam-kockázatra vonatkozó céltartalékok képzésének szükségességét és a várható kiadások kiegyenlítésére felszabadítható céltartalékok rendelkezésre állását is.

               (7)

               Amikor a Kormányzótanács meghatározza az EKB nettó eredményének a KBER Alapokmány 33.1. cikke szerint az általános tartalékalapba átvezetendő összegét, figyelembe kell vennie, hogy ezen eredménynek a forgalomban lévő eurobankjegyekből és az értékpapír-piaci program alapján vásárolt értékpapírokból származó jövedelemmel megegyező részét teljes egészében ki kell osztani az NKB-k között,

         ELFOGADTA EZT A HATÁROZATOT:
   1. cikk
   Fogalommeghatározások
   E határozat alkalmazásában:

               a)

               „NKB” azon tagállamok nemzeti központi bankja, amelyek pénzneme az euro;

               b)

               „forgalomban lévő eurobankjegyek eurorendszeren belüli egyenlegei”: valamely NKB és az EKB, illetve valamely NKB és a többi NKB között az EKB/2010/29 határozat 4. cikkének alkalmazása eredményeként fennálló követelések és kötelezettségek;

               c)

               „az EKB forgalomban lévő eurobankjegyekből származó jövedelme”: az EKB/2010/23 határozat 2. cikkének alkalmazása eredményeként az EKB forgalomban lévő eurobankjegyekben való részesedésével összefüggő, az eurorendszeren belüli, az NKB-kkal szembeni követelések kamatozásából az EKB-nál felhalmozódó jövedelem;

               d)

               „az EKB értékpapír-piaci program alapján vásárolt értékpapírokból származó jövedelme”: az EKB által az EKB/2010/5 határozatnak megfelelő értékpapír-piaci program alapján vásárolt értékpapírokból származó nettó jövedelem.

         2. cikk
   Az EKB forgalomban lévő eurobankjegyekből és az értékpapír-piaci program alapján vásárolt értékpapírokból származó jövedelmének átmeneti elosztása
   (1)   Az EKB forgalomban lévő eurobankjegyekből és az értékpapír-piaci program alapján vásárolt értékpapírokból származó jövedelme teljes egészében az NKB-kat illeti meg a jövedelem keletkezésének pénzügyi évében, és azt az NKB-k között az EKB jegyzett tőkéjébe befizetett tőkerészesedésük arányában kell elosztani.
   (2)   Az EKB a forgalomban lévő eurobankjegyekből az adott pénzügyi évben keletkezett jövedelmét az NKB-k között a következő pénzügyi év második munkanapján osztja el.
   (3)   Az EKB a forgalomban lévő eurobankjegyekből és az értékpapír-piaci program alapján vásárolt értékpapírokból az adott pénzügyi évben keletkezett jövedelmét az NKB-k között a következő évben január hónap utolsó munkanapján osztja el.
   (4)   Az EKB forgalomban lévő eurobankjegyekből származó jövedelmének összege a Kormányzótanácsnak a KBER Alapokmány alapján hozott bármely határozatával csökkenthető az EKB-nál az eurobankjegyek kibocsátásával és kezelésével kapcsolatban felmerülő kiadások vonatkozásában.
   3. cikk
   Eltérés a 2. cikktől
   A 2. cikktől eltérve:

               1.

               A Kormányzótanács a pénzügyi év vége előtt határoz arról, hogy az EKB értékpapír-piaci program alapján vásárolt értékpapírokból származó jövedelmének egészét vagy egy részét, illetve az EKB forgalomban lévő eurobankjegyekből származó jövedelmének egészét vagy egy részét vissza kell-e tartani az annak biztosításához szükséges mértékig, hogy az elosztott jövedelem ne haladja meg az EKB adott évre vonatkozó nettó eredményét. Ilyen határozatot akkor kell hozni, amennyiben az Igazgatóság által készített, indokolással ellátott becslés alapján a Kormányzótanács azt várja, hogy az EKB-nál összességében éves veszteség keletkezik, vagy éves nettó nyeresége kevesebb lesz a forgalomban lévő eurobankjegyekből és az értékpapír-piaci program alapján vásárolt értékpapírokból származó jövedelmének becsült összegénél.

               2.

               A Kormányzótanács a pénzügyi év vége előtt határozhat arról, hogy az EKB értékpapír-piaci program alapján vásárolt értékpapírokból származó jövedelmének egészét vagy egy részét, és szükség esetén az EKB forgalomban lévő eurobankjegyekből származó jövedelmének egészét vagy egy részét átváltási árfolyamkockázatra, kamatkockázatra, hitelkockázatra és aranyárfolyam-kockázatra vonatkozó céltartalékok képzésére fordítja.

         4. cikk
   Hatályon kívül helyezés
   Az EKB/2005/11 határozat ezennel hatályát veszti. A hatályon kívül helyezett határozatra történő hivatkozásokat az e határozatra történő hivatkozásként kell értelmezni.
   5. cikk
   Hatálybalépés
   Ez a határozat 2010. december 31-én lép hatályba.

      Kelt Frankfurt am Mainban, 2010. november 25-én.

            az EKB elnöke

         Jean-Claude TRICHET

      (1)  HL L 311., 2005.11.26., 41. o.

      (2)  HL L 124., 2010.5.20., 8. o.

      (3)  A Hivatalos Lapban még nem tették közzé.

      (4)  A Hivatalos Lapban még nem tették közzé.


title: 2010/128/CFSP: A Tanács 2010/128/KKBP határozata ( 2010. március 1. ) az Irakról szóló 2003/495/KKBP közös álláspont módosításáról

text:
               2.3.2010

               HU

               Az Európai Unió Hivatalos Lapja

               L 51/22

         A TANÁCS 2010/128/KKBP HATÁROZATA
   (2010. március 1.)
   az Irakról szóló 2003/495/KKBP közös álláspont módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               2003. július 7-én a Tanács elfogadta az Egyesült Nemzetek Biztonsági Tanácsa (ENSZ BT) 1483 (2003) sz. határozatának végrehajtására vonatkozó, Irakról szóló 2003/495/KKBP közös álláspontot (1).

               (2)

               2009. december 21-én az ENSZ BT elfogadta az 1905 (2009) sz. határozatot, amelyben többek között úgy határozott, hogy 2010. december 31-ig ki kell terjeszteni a kőolaj, a kőolajtermékek és a földgáz kiviteléből származó bevételeknek az Iraki Fejlesztési Alapba történő letétbe helyezésére és egyes iraki források bírósági eljárás alóli mentességére vonatkozó, az 1483 (2003) sz. és 1546 (2004) sz. ENSZ BT-határozatában említett rendelkezések hatályát.

               (3)

               A 2003/495/KKBP közös álláspontot ezért módosítani kell.

               (4)

               Egyes intézkedések végrehajtásához az Unió további fellépése szükséges,

         ELFOGADTA EZT A HATÁROZATOT:
   1. cikk
   A 2003/495/KKBP közös álláspont a következőképpen módosul:
   a 7. cikk második albekezdése helyébe a következő szöveg lép:

      „A 4. és 5. cikket 2010. december 31-ig kell alkalmazni.”.

   2. cikk
   Ez a határozat az elfogadásának napján lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2010. március 1-jén.

            a Tanács részéről

            az elnök

         D. LÓPEZ GARRIDO

      (1)  HL L 169., 2003.7.8., 72. o.


title: A Tanács (KKBP) 2015/2249 határozata (2015. december 3.) az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukrajna) szóló 2014/486/KKBP határozat módosításáról

text:
               4.12.2015

               HU

               Az Európai Unió Hivatalos Lapja

               L 318/38

         A TANÁCS (KKBP) 2015/2249 HATÁROZATA
   (2015. december 3.)
   az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukrajna) szóló 2014/486/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, 42. cikkének (4) bekezdésére és 43. cikkének (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2014. július 22-én elfogadta az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukrajna) szóló 2014/486/KKBP határozatot (1).

               (2)

               A Tanács a 2014. november 17-i 2014/800/KKBP határozatban (2) úgy rendelkezett, hogy az EUAM Ukrajnát 2014. december 1-jén el kell indítani, a 2014/486/KKBP határozatot pedig módosítani kell annak érdekében, hogy pénzügyi referenciaösszeget állapítsanak meg az EUAM Ukrajna számára a 2015. november 30-ig terjedő időszakra.

               (3)

               A 2014/486/KKBP határozatot módosítani kell annak érdekében, hogy meghatározza a 2015. december 1-jétől2016. november 30-ig terjedő időszakra vonatkozó pénzügyi referenciaösszeget.

               (4)

               A 2014/486/KKBP határozatot továbbá az EUAM Ukrajna megbízatásának egy évvel történő meghosszabbítása céljából is módosítani kell,

         ELFOGADTA EZT A HATÁROZATOT:
   1. cikk
   A 2014/486/KKBP határozat a következőképpen módosul:

               1.

               A 14. cikk (1) bekezdése a következő albekezdéssel egészül ki:
               „Az EUAM Ukrajnával járó kiadások fedezésére szánt pénzügyi referenciaösszeg a 2015. december 1-jétől2016. november 30-ig terjedő időszakra 14 400 000 EUR.”

               2.

               A 19. cikkben a második bekezdés helyébe a következő szöveg lép:
               „Ez a határozatot 2017. november 30-ig kell alkalmazni.”

         2. cikk
   Ez a határozat az elfogadásának napján lép hatályba.
   Ezt a határozatot 2015. december 1-jétől kell alkalmazni.

      Kelt Brüsszelben, 2015. december 3-án.

            a Tanács részéről

            az elnök

         F. BRAZ

      (1)  A Tanács 2014/486/KKBP határozata (2014. július 22.) az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) (HL L 217., 2014.7.23., 42. o.).

      (2)  A Tanács 2014/800/KKBP határozata (2014. november 17.) az Európai Unió ukrajnai polgári biztonsági ágazati reformra vonatkozó tanácsadó missziójának (EUAM Ukrajna) elindításáról és a 2014/486/KKBP határozat módosításáról (HL L 331., 2014.11.18., 24. o.).


title: A Tanács 2014/853/KKBP határozata ( 2014. október 8. ) az Európai Unió és a Mali Köztársaság között az Európai Unió mali KBVP-missziójának (EUCAP Sahel Mali) jogállásáról levélváltás formájában létrejövő megállapodásnak az Unió nevében történő aláírásáról és megkötéséről

text:
               29.11.2014

               HU

               Az Európai Unió Hivatalos Lapja

               L 344/1

         A TANÁCS 2014/853/KKBP HATÁROZATA
   (2014. október 8.)
   az Európai Unió és a Mali Köztársaság között az Európai Unió mali KBVP-missziójának (EUCAP Sahel Mali) jogállásáról levélváltás formájában létrejövő megállapodásnak az Unió nevében történő aláírásáról és megkötéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 37. cikkére, összefüggésben az Európai Unió működéséről szóló szerződés 218. cikkének (5) és (6) bekezdésével,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2014. április 15-én elfogadta az Európai Unió mali KBVP-missziójáról (EUCAP Sahel Mali) szóló 2014/219/KKBP határozatot (1).

               (2)

               Miután a Tanács 2014. április 15-én elfogadta a tárgyalások megkezdésére való felhatalmazásról szóló határozatot, az Unió külügyi és biztonságpolitikai főképviselője az Európai Unióról szóló szerződés 37. cikkével összhangban tárgyalásokat folytatott az Európai Unió és a Mali Köztársaság között az EUCAP Sahel Mali jogállásáról levélváltás formájában létrejövő megállapodásról.

               (3)

               A levélváltás formájában létrejött megállapodást jóvá kell hagyni,

         ELFOGADTA EZT A HATÁROZATOT:
   1. cikk
   Az Európai Unió és a Mali Köztársaság között a mali KBVP-misszió (EUCAP Sahel Mali) jogállásáról levélváltás formájában létrejövő megállapodást a Tanács az Unió nevében jóváhagyja.
   A levélváltás formájában létrejött megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a levélváltásnak az Unióra nézve jogilag kötelező erejű aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Luxembourgban, 2014. október 8-án.

            a Tanács részéről

            az elnök

         M. LUPI

      (1)  A Tanács 2014/219/KKBP határozata (2014. április 15.) az Európai Unió mali KBVP-missziójáról (EUCAP Sahel Mali) (HL L 113., 2014.4.16., 21. o.).


title: 2008/76/EK: A Tanács határozata ( 2008. január 21. ) a Nemzetközi Kakaótanácsban a 2001. évi, kakaóról szóló nemzetközi megállapodás hatályának meghosszabbításával kapcsolatban a Közösség által képviselendő álláspontról

text:
               26.1.2008

               HU

               Az Európai Unió Hivatalos Lapja

               L 23/27

      A TANÁCS HATÁROZATA

   (2008. január 21.)
   a Nemzetközi Kakaótanácsban a 2001. évi, kakaóról szóló nemzetközi megállapodás hatályának meghosszabbításával kapcsolatban a Közösség által képviselendő álláspontról
   (2008/76/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 133. cikkére, a 300. cikk (2) bekezdésének második albekezdésével összefüggésben,
   tekintettel a Bizottság javaslatára, (1)

   mivel:

               (1)

               A 2001. évi, kakaóról szóló nemzetközi megállapodást 2002. november 18-án a 2002/970/EK tanácsi határozat (2) révén írták alá és kötötték meg az Európai Közösség nevében.

               (2)

               A 2001. évi, kakaóról szóló nemzetközi megállapodás a 63. cikk (1) és (3) bekezdésének rendelkezései szerint 2008. szeptember 30-án hatályát veszti, amennyiben hatályát a Nemzetközi Kakaótanács határozatával az említett dátumot követő egy vagy két, összesen négy kakaóévet meg nem haladó időtartamra meg nem hosszabbítják.

               (3)

               A megállapodás hatályának meghosszabbítása a Közösség érdekében áll.

               (4)

               Az Európai Közösségnek a Nemzetközi Kakaótanácsban képviselendő álláspontját meg kell határozni,

         A KÖVETKEZŐKÉPPEN HATÁROZOTT:
   Egyetlen cikk
   Az Európai Közösségnek a Nemzetközi Kakaótanácsban képviselt álláspontja, hogy a 2001. évi, kakaóról szóló nemzetközi megállapodás hatályának egy vagy két, összesen négy évet nem meghaladó időtartamra történő meghosszabbítása mellett szavaz, a meghosszabbításról tájékoztatva az ENSZ Főtitkárságát.

      Kelt Brüsszelben, 2008. január 21-én.

            a Tanács részéről

            az elnök

         I. JARC

      (1)  HL C 4., 2008.1.9., 6. o.

      (2)  HL L 342., 2002.12.17., 1. o.